Ingrid Bolsø Berdal (31) får bred USA-lansering med Tsjernobyl-skrekk
Den trønderske skuespilleren er høyt oppe på rollelisten i skrekkfilmen «Chernobyl Diaries», som tidligere gikk under navnet «The Diary of Lawson Oxford». Filmen er nå plukket opp av det store amerikanske selskapet Alcon, som tidligere har stått bak filmer som Oscar-vinneren «The Blind Side» og «The Book of Eli». Filmen får lansering i Memorial Day-helgen, en helg da storfilmer ikke sjelden lanseres. Det er giganten Warner som distribuerer Alcons filmer i USA, og «Chernobyl Diaries» får antakelig solid drahjelp på markedsføringssiden. Handlingen er lagt til spøkelsesbyen Pripyat i Ukraina, hvor svært mange av arbeiderne ved kjernekraftverket i Tsjernobyl bodde. Byen ble fullstendig forlatt etter at ulykken inntraff 26. april 1986, og står i dag slik den så ut i dét folk ble evakuert. Det går turistbusser til spøkelsesbyen fortsatt, og filmen handler om en gruppe amerikanske ungdommer som er strandet i byen, og finner ut at de ikke er alene. VG Nett har vært i kontakt med Ingrid Bolsø Berdal som sier hun fremdeles har munnkurv og ikke får lov til å uttale seg om filmen, som blir hennes første på amerikanske kinoer. Hun er også med i Tommy Wirkolas USA-debut «Hansel and Gretel Witch Hunters», som blir å se i januar neste år.
Den norske skuespillerens første amerikanske film får USA-premiere i Memorial Day-helgen.